KIRJALLINEN KYSYMYS P-1037/01 esittäjä(t): Giorgos Katiforis (PSE) komissiolle. Köyhdytettyä uraania sisältäneiden ammusten saastuttamat alueet Jugoslaviassa.



Virallinen lehti nro 261 E , 18/09/2001 s. 0223 - 0224



KIRJALLINEN KYSYMYS P-1037/01 esittäjä(t): Giorgos Katiforis (PSE) komissiolle (22. maaliskuuta 2001) Aihe: Köyhdytettyä uraania sisältäneiden ammusten saastuttamat alueet Jugoslaviassa Yhdistyneiden Kansakuntien pakolaisasiain päävaltuutettu (UNHCR) on antanut henkilöstöstä vastaavan osastonsa välityksellä ohjeita turvatoimista, joihin köyhdytettyä uraania sisältäneiden ammusten joita NATO käytti Jugoslavian vastaisissa pommituksissaan saastuttamilla alueilla työskentelevän UNHCR:n henkilöstön on ryhdyttävä. Ohjeiden mukaan a) Kosovoon ei saa lähettää raskaana olevia naisia, b) kyseiselle henkilöstölle on pyynnöstä tarjottava muu asemapaikka ja c) kaikkien Kosovoon lähetettävien virkamiesten henkilötiedot on varustettava merkinnällä kenttätyö korvausvaatimusten esittämisen helpottamiseksi mahdollisissa saastumisen aiheuttamissa sairaustapauksissa. Voiko komissio ilmoittaa parlamentille, mitä vastaavia toimia se on tehnyt suojellakseen virkamiehiään, jotka työskentelevät Jugoslaviassa köyhdytettyä uraania sisältäneiden ammusten saastuttamilla alueilla? Neil Kinnockin komission puolesta antama vastaus (3. toukokuuta 2001) Komissio pyrkii luonnollisesti varmistamaan, etteivät sen työntekijät joudu työssään alttiiksi poikkeuksellisille terveyttä uhkaaville vaaroille. Komissio on johdonmukaisesti toteuttanut tarvittavat järjestelyt suojatakseen köyhdytettyä uraania sisältäneiden ammusten mahdollisesti saastuttamilla Balkanin alueilla työskentelevän henkilöstönsä turvallisuuden. Näihin järjestelyihin on kuulunut niiden henkilöstön jäsenten nimeäminen, jotka toimivat alueella pommitusten jälkeen, terveydenhoitoyksikön heihin kiinnittämän huomion lisääminen, mahdollisia riskejä koskevien käytettävissä olevien tietojen analysointi, henkilöstölle tiedottaminen, yksilökohtaista järjestelmällistä seurantaa koskevan tarpeen arviointi ja päätös siitä, että tarkastuksista ei tehdä pakollisia, mutta niitä tarjotaan vapaaehtoisina halukkaille, jotta nämä voivat saada varmuuden terveydentilastaan. Arvoisan parlamentin jäsenen esittämän kysymyksen erillisiin kohtiin vastaan seuraavasti: Työterveyshuolto ottaa säännönmukaisesti vastaan jokaisen virkamiehen tai määräaikaisen työntekijän, joka siirretään yhteisön ulkopuoliselle alueelle. Tässä yhteydessä keskustellaan kaikista asianmukaisista terveydellisistä kysymyksistä ja annetaan tarpeellista neuvontaa mukaan lukien jo alkaneeseen tai mahdolliseen myöhempään raskauteen liittyvät seikat. Komission henkilöstön liikkuvuutta koskevien yleisten periaatteiden mukaisesti virkamiehille ilmoitetaan kaikista avoimista toimista. Balkanille sijoitetut virkamiehet, jotka haluavat vaihtaa asemapaikkaansa, voivat luonnollisesti hakea uutta tointa. Komissio on vastuussa virkamiestensä ja määräaikaisten työntekijöidensä yleisestä terveydestä riippumatta tuottamuksesta (sen syyllisyyttä tuottamukseen ei tarvitse osoittaa), ja vastuu kattaa sekä terveydenhoitokustannukset että invaliditeetin perusteella maksettavat eläkkeet. Yksityiskohtaiset tiedot työntekijän urasta eri asemapaikat mukaan lukien liitetään kaikissa tapauksessa järjestelmällisesti heitä koskeviin henkilökohtaisiin tiedostoihin. Komissio on lisäksi pyytänyt riippumattomista asiantuntijoista koostuvaa ryhmää arvioimaan köyhdytetystä uraanista terveydelle aiheutuvaa säteilyriskiä. Asiantuntijaryhmä esitti kertomuksensa 6. maaliskuuta 2001. Sen tärkeimmät havainnot olivat seuraavat: Tiettyjä Balkanilta palanneita sotilashenkilöitä vaivaavien terveysongelmien ja heidän mahdollisen altistumisensa uraanin aiheuttamalle säteilylle välisestä yhteydestä ei löydetty todisteita. Nämä käytettävissä olevat tulokset eivät anna aihetta aloittaa järjestelmällistä henkilökohtaista seurantaa, mutta huolestuneiden ihmisten rauhoittamiseksi voi olla hyödyllistä järjestää tiettyjä testejä, joiden avulla merkittävien uraanijäämien puuttuminen voidaan vahvistaa. Tämän vuoksi komissio pyytää Balkanille sijoitettua henkilöstöään käymään vuotuisen terveystarkastuksensa yhteydessä läpi täydellisen lääkärintarkastuksen ja täyttämään kyselylomakkeen. Näiden tarkastusten perusteella voidaan tehdä päätös seulontatutkimuksen toteuttamisesta.